Gŉ plek vir dié lied in demokrasieErnst Roets, AfriForum se hoof van beleid en aksie. (Foto: AfriForum) Die EFF se voortgesette pogings om die “onverdedigbare te verdedig” skep ŉ uiters gevaarlike presedent vir Suid-Afrika se jong demokrasie, het die DA Donderdag in reaksie op ŉ hofuitspraak oor die sing van die omstrede strugglelied “Kill the Boer” gesê. Regter Edwin Molahleni het kort tevore die burgerregtegroep AfriForum se aansoek, dat die lied tot haatspraak verklaar word, met koste van die hand gewys. Die organisasie het reeds aangedui dat hy teen die uitspraak gaan appelleer. Ernst Roets, hoof van beleid en aksie by AfriForum, sê die steurende boodskap wat met die uitspraak gestuur word, is dat die aanmoediging van moord op ŉ sekere groep, gegrond op hul identiteit, aanvaarbaar is en geen gevolge dra nie. “AfriForum werk konstant met die slagoffers van plaasaanvalle, asook die familie van vermoordes in hierdie grusame misdade. Ons begryp die pyn en trauma wat hierdie slagoffers en oorlewendes mee moet saamleef. Ons is dus diep teleurgesteld oor vandag se uitspraak. “Daar is geen plek in die samelewing vir liedere wat die moord van mense, gegrond op hul identiteit, aanmoedig nie,” sê Roets. Solly Malatsi, die DA se nasionale woordvoerder, stem saam. Malatsi sê die EFF is vasbeslote om die vlamme van rasseverdeling in die land te stook. “Daar is vandag in ons demokrasie geen plek vir die aanmoediging van die doodmaak van ŉ spesifieke groep mense nie en ŉ oproep daarvoor deur hierdie lied of op enige ander manier is onaanvaarbaar,” sê hy. Die DA het ŉ beroep op die EFF en ander partye gedoen om stellings wat rassespanning kan opjaag, te staak. Malatsi sê Suid-Afrikaners wat waarde heg aan ŉ verenigde, konstitusionele en regtegedrewe demokrasie moet saamstaan en dié poging van die EFF om die land te verdeel, verwerp. “Niemand mag toegelaat word om ŉ lied te sing wat vra vir die doodmaak van minderheidsgroepe nie en dit moet ook vir hierdie lied geld. “Niemand moet ooit ŉ lied sing wat vra vir die doodmaak van gelowiges, LGBTQI-minderheidsgemeenskappe, ander rasse of diegene met gestremdhede nie. Die gedagte aan só ŉ lied is absoluut afskuwelik – en net so moet hierdie lied ook wees,” sê Malatsi. Hy waarsku ook dat die EFF se voortgesette verdeling van die samelewing op grond van ras wel strook met die party se aankondiging dat hy ná die verkiesing in 2024 met die ANC gaan saamwerk. “Die EFF-ANC-koalisie gaan doelbewuste rasseverdeling versterk en gaan ŉ koalisieregering skep wat dink dit is oukei om geweld teen minderheidsgroepe aan te hits. Dit moet gestuit word.” Die VF Plus het ook sy teleurstelling te kenne gegee en sê ná 26 jaar van demokrasie is daar nie meer plek in Suid-Afrika vir opruiende uitsprake nie. Die Menseregtekommissie (MRK) het die slagspreuk “Kill the Boer” – in ŉ saak wat die VF Plus gedryf het – reeds in 2000 tot haatspraak laat verklaar. Dr. Pieter Groenewald, partyleier, sê dit is moeilik om te verstaan waarom die Gelykheidshof nie nou dieselfde bevind het nie. Die regter het onder meer laat blyk dat daar sekere tegniese punte is wat die uitspraak rig en dit sluit ŉ gebrek aan genoeg bewyse in. Groenewald sê ŉ vroeëre verslag van die polisie het bevind dat uitsprake van politici mense aanhits tot geweld en dat dit een van die oorsake vir plaasaanvalle en -moorde is. “Indien hierdie slagspreuk as wettig beskou word, gaan dit geweldige konflik en tweespalt in Suid-Afrika veroorsaak, aangesien ander groepe geneë sal voel om soortgelyke negatiewe en kwetsende uitsprake te gebruik. “Dit is totaal onaanvaarbaar dat die lied met die woorde wat ŉ duidelike aanhitsing is om boere te vermoor, bloot as ŉ sogenaamde ‘strugglelied’ beskou kan word,” sê Groenewald. Dit mag nie geduld word nie en die VF Plus sal wil sien dat die saak tot in die Konstitusionele Hof beveg moet word. Buite die hof het EFF-ondersteuners “Kill the Boer” gedreunsing. HAPPENING NOW: EFF supporters chanting "Kill the boer, the farmer!" outside the South Gauteng High Court, Johannesburg. pic.twitter.com/FB2mkN4Cdx — Conscious Caracal ???????? (@ConCaracal) August 25, 2022 Die party het die uitspraak verwelkom. Die hof het bevind daar is geen grondslag of oorsaaklike verband tussen die sing van Dubulua Ibhunu en die aanhitsing om ŉ slagoffer van ŉ rooftog op ŉ plaas leed aan te doen nie, sê die EFF. “Dit is iets wat die EFF deurlopend benadruk het: Vryheidsdreunsange en struggleliedere is nie bevele vir enige aksie nie en geen ondersteuner van die EFF sien dit só nie.” Die EFF sê daar is ŉ groep wat probeer aanvoer dat swart mense irrasionele wesens is, wat sal doodmaak weens ŉ dreunsang of ŉ lied. Die party, wat sy verklaring met die woorde “Kiss the Boer, Kiss The Farmer!” afgesluit het, sê die uitspraak moet verwelkom word as ŉ oorwinning teen rassiste. “Die stryd duur voort vir grond om teruggegee te word, met rassistiese drukgroepe soos AfriForum wat dit tot elke prys probeer verhoed. Laat ons vryheidsliedere vrylik sing, ter ere van die dapper helde en heldinne wat vir ons politieke vryheid geveg het.”